text: Trafikalt feriekaos på vejene udeblev
  20 oktober 2019 kl. 06.53
  Lørdag kørte mange hjem fra efterårsferie. Derfor havde Vejdirektoratet advaret om tæt trafik og risiko for køkørsel.
  - Undgå overraskelser. Lad være med at køre lørdag mellem klokken 11 og 14.
  Sådan lød opfordringen fra Vejdirektoratet til trafikanter på vej hjem fra efterårsferie. Og det råd lyttede bilisterne tilsyneladende til.
  - Der var en del trafik hjem fra sommerhusene. Men det forløb rigtig fint, siger vagtchef hos Syd- og Sønderjyllands Politi, Søren Strægaard, til TV SYD.
  Vejdirektoratet havde ellers advaret om tæt trafik på specielt tre strækninger:
  Nordpå ad E45 Sønderjyske Motorvej fra den tyske grænse
  På E20 Esbjergmotorvejen fra den jyske vestkyst og igen på Fynske Motorvej
  Rute 11 mellem Ribe og Ringkøbing, da lørdag er skiftedag i sommerhusene.
  
  Tyskerne trækker ferien ud
  Sidste år registrerede Vejdirektoratet forsinkelser på op til 30 minutter, når bilister skulle ind i Danmark fra Tyskland. Køen opstod på grund af grænsekontrollen ved den dansk-tyske grænse.
  Derfor var opfordringen at køre uden for de mest trafikerede tidspunkter.
  Tyskernes efterårsferie strækker sig over flere uger, og derfor er der fortsat en del tyskere, der kører nordpå – samtidig med at danskerne vender hjem fra deres ferie sydpå.
  - Der var en del trafik med tyske nummerplader. Men det kørte stille og roligt, slutter vagtchef Søren Strægaard.
  
  